TLAČOVÁ SPRÁVA NADÁCIE VÝSKUM RAKOVINY O VÝSLEDKOCH  ČINNOSTI A PLÁNOCH NA ROK 2009

Moderný onkologický výskum je náročný nielen na know-how, ale aj na finančné prostriedky. Slovensko má dostatok špičkových vedcov – onkológov, uznávaných aj v zahraničí, ktorí ale ani v súčasnosti nemajú primerané pracovné a materiálne podmienky. Onkologický výskum u nás stále nepatrí medzi priority štátnej politiky a jeho financovanie je stále nedostatočné. 
Nadácia Výskum rakoviny svojimi aktivitami aspoň čiastočne prispieva k  zmierneniu deficitu financií v onkologickom výskume. Už viac ako 15 rokov propaguje a finančne podporuje výskum nádorových ochorení a usiluje sa prispieť k zvládnutiu zatiaľ nerovného boja so zákernou chorobou. Úzka spolupráca s Ústavom experimentálnej onkológie SAV,  klinickými pracoviskami a vysokými školami určuje aktivity nadácie, z čoho vyplývajú aj jej priority. 
Finančne podporuje onkologické výskumné projekty zamerané na prevenciu, včasnú diagnostiku a liečbu zhubných nádorov. 
Získava financie na zakúpenie špičkových laboratórnych a diagnostických prístrojov, bez ktorých v súčasnosti nie je možný ani základný výskum, ani včasná a správna diagnostika nádorových ochorení. 
Prostredníctvom cestovných grantov podporuje účasť mladých vedcov – onkológov na medzinárodných odborných podujatiach a zahraničných onkologických projektoch. Za významnú považuje podporu translačného výskumu t.j. prenosu poznatkov základného výskumu do klinickej praxe s cieľom zlepšiť diagnostiku a liečbu onkologického ochorenia. 
Verejnú informovanosť o cieľoch a výsledkoch onkologického výskumu považuje nadácia za nevyhnutnú.
Od roku 2000 získala Nadácia Výskum rakoviny vyše 24 miliónov Sk/797 tisíc €, z toho 10 miliónov Sk/ 332 tisíc € z podielu dane fyzických a právnických osôb a zamestnancov, 14 miliónov Sk/464 tisíc € z verejných zbierok. V rokoch 2000 – 2008 zakúpila nadácia pre Ústav experimentálnej onkológie veľmi dôležité laboratórne a diagnostické prístroje za takmer 19 miliónov Sk/631 tisíc €. Sumou takmer 4 milióny Sk/133 tisíc € nadácia podporila organizovanie medzinárodných onkologických konferencií na slovenskej pôde a účasť mladých vedcov-onkológov na odborných zahraničných podujatiach.
Nadácia oslovuje verejnosť viacerými osvedčenými metódami. Iniciovala kampaň Na kolesách proti rakovine, ktorá v spolupráci so Slovenským paralympijským výborom prináša 6 rokov finančný prospech a pripravuje sa už 7. ročník. Spolupracuje so spoločnosťou Tesco Stores v projekte Tesco Beh pre život a pripravuje jeho 2. ročník.  Potenciálnych darcov, jednotlivcov i firmy oslovuje formou priameho písomného oslovenia, svoju činnosť predstavuje na početných tlačových konferenciách, benefičných koncertoch či formou Dní otvorených dverí.  
V roku 2008 sa nadácii podarilo získať financie (1 922 385 Sk/ 63 812 €) na kúpu kompletnej zostavy (jednotky) histopatologických prístrojov (rotačný mikrotóm, kryostat, farbiaci automat a termostat), potrebných v procese prípravy vzoriek na prácu s laserovým mikrodisekčným mikroskopom. Pomocou tohto mikroskopu, na ktorý prispela nadácia sumou 1 milión Sk/33 193 tisíc €, sa molekulárno –biologickými  diagnostickými technikami získavajú dôležité informácie o genetickom stave bunky, resp o jeho zmenách. Tieto informácie sú potrebné z hľadiska terapie a prognózy nádorového ochorenia. 
V projekte Tesco Beh pre život nadácia získala 612 399 Sk/20 328 €. Do tejto sumy okrem spoločnosti Tesco Stores najviac prispeli Nadácia VÚB, mestá Nitra a Žilina, darcovia cez darcovské SMS (DMS) realizované prostredníctvom Fóra donorov (923 DMS za 24 904,87 Sk/826,69 eur). Sumou 50 000 Sk/1 659,70 € prispel darca – fyzická osoba, ktorý si praje zostať v anonymite.  
Slovenský paralympijský výbor financoval organizáciu kampane Na kolesách proti rakovine a z verejnej zbierky prispel na prístroje sumou 350 000 Sk/11 617,87 €  Do zbierky prispela aj Nadácia Pontis a mladý muž Miroslav Radič, ktorý vypracoval  projekt pre Nadáciu Pontis a 10% z  grantovej sumy (2 000 Sk/66,39 €) sám venoval Nadácii Výskum rakoviny. Všetkým prispievateľom  ďakujeme! Veľmi účinnými pomocníkmi vo verejných zbierkach boli študenti z Evanjelického lýcea v Bratislave, Evanjelického gymnázia v Banskej Bystrici, Evanjelického kolegiálneho gymnázia v Prešove, Gymnázia na Golianovej ulici v Nitre, Združenej strednej školy a Športového gymnázia na Rosinskej ceste v Žiline. V akcii Tesco Beh pre život  v uliciach týchto miest vyzbierali 123 184 Sk/4 088,96 € a 122 042 Sk/4 051 € v rámci kampane Na kolesách proti rakovine. 
Na doplnenie potrebnej sumy na zakúpenie histopatologickej jednotky uvoľnila Nadácia Výskum rakoviny sumu 959 986 Sk/31 865,70 € získanú z  2% podielu z daní a darov jednotlivcov a firiem pre Nadáciu Výskum rakoviny. 
Ani v tomto roku nemieni nadácia zľaviť zo svojich zámerov. Napriek všade prítomnej finančnej kríze verí svojim stálym i novým podporovateľom, aj prispievateľom cez 2% dane. Hlavným cieľom je získať financie na ďalší dôležitý prístroj Real-time PCR v cene 44 000 € (vyše 1,3 milióna Sk)., ktorý je schopný nájsť v genetickom materiáli pacienta zapísanú informáciu, potenciálne rizikovú vzhľadom na možný vznik nádoru a ktorý dokáže spresniť diagnózu a dať rýchlu a presnú informáciu lekárovi pre výber správnej liečby 

RNDr. Margita Klobušická, CSc., prezidentka Nadácie Výskum rakoviny (www.nvr.sk)